Les festes patronals de Sant Roc comencen el cap de setmana de l’1 d’agost amb la música de “Primavera Valenciana”
2025-07-24

Les festes en honor al patró de Burjassot, Sant Roc, donaran el tret d’eixida el cap de setmana de l’1 d’agost. En estes festes, Sant Roc tornarà a visitar tots els barris de Burjassot i les tretze comissions falleres del municipi, sense oblidar que portarà la música a la Plaça Emilio Castelar (Ajuntament) i l’olor de pólvora tornarà a estar present als seus carrers.

Les activitats començaran el divendres 1 d’agost amb jocs infantils patrocinats per la Clavaria de Sant Roc., que tindran lloc a la Plaça Emilio Castelar (Ajuntament), a partir de les 17.30 h. Per ka nit, sobre les 23.00 hores, el protagonisme serà per a la música amb una discomòbil patrocinada també per la Clavaria.

El dissabte 2 d’agost, començaran els tradicionals trasllats de Sant Roc, que, fins al divendres 8 d’agost, recorreran els carrers, parròquies i casals fallers de Burjassot. En este cas, el dissabte eixirà des de l’ermita i dormirà en la Parròquia de Sant Joan de Ribera, no sense abans visitar les comissions de les Falles Fermín Galán, Mendizábal i Mestre Lope.

La nota musical de la nit, també en la Plaça Emilio Castelar, estarà a càrrec del grup Primavera Valenciana que interpretarà i versionarà les millors cançons dels grups valencians La Gossa Sorda i Obrint Pas. Serà a partir de les 23.00 hores.

Per a concloure la jornada, després del gran concert que oferirà la formació musical valenciana, arribarà el torn de Dudi J que, amb els ritmes més actuals posarà a ballar a totes i tots els presents.